Teko on herättänyt kiivasta keskustelua muun muassa raiskauksen määritelmästä.

Syytetyt peittivät kasvonsa saapuessaan oikeustalolle. EPA/AOP

Espanjan Barcelonassa on alkanut valtavaa huomiota saanut oikeudenkäynti vuonna 2016 tapahtuneesta joukkoraiskauksesta. Oikeudenkäynnissä syytettyinä on seitsemän miestä, joiden epäillään käyttäneen hyväkseen teini-ikäistä tyttöä hylätyssä tehdasrakennuksessa Manresassa, Barcelonan maakunnassa.

Tapauksesta kirjoittavat muun muassa espanjalaislehdet El País, La Vanguardia, El Periódico sekä Espanjan uutistoimisto EFE.

Tyttö oli teon aikaan 14-vuotias, miehet 19-26-vuotiaita. Lisäksi yksi mies on huomattavasti muita vanhempi, 39-vuotias.

Syyttäjä vaatii miehille usean vuoden ehdottomia vankeusrangaistuksia. Kovimmillaan kunkin tuomio saattaa olla 15-20 vuotta.

Syytetyt kiistävät teot. EPA/AOP

Raiskaus vuoroissa

Seksuaalinen hyväksikäyttö tapahtui syytteen mukaan vuoden 2016 lokakuussa Manresan tehdasalueella järjestetyissä juhlissa. Paikalle oli kerääntynyt paljon nuoria, joista osa oli alaikäisiä. Juhlissa poltettiin marihuanaa ja juotiin alkoholia.

Uhri tunsi yhden syytetyistä miehistä entuudestaan. Viikko ennen juhlia uhri oli harrastanut seksiä syytetyn miehen kanssa, joten hän omien sanojensa mukaan luotti mieheen.

Juhlissa tuttu mies raiskasi tytön ensin. Hän teki teon tehtaan yhteydessä olevassa, juhla-alueesta syrjässä olevassa rakennuksessa. Raiskattuaan tytön hän kävi hakemassa juhlatilasta kavereitaan. Miehen kaverit käyttivät tyttöä seksuaalisesti hyväkseen vuoroissa. Syyttäjän mukaan yksi vuoro kesti 15 minuuttia, ja keston määräsi ensimmäisenä tytön raiskannut mies.

Joukkoraiskaukseen osallistui myös seitsemäs mies, mutta hän ei raiskannut teinityttöä vaan masturboi joukkoraiskausta katsellessaan. Hänelle syyttäjä vaatii reilun 4000 euron sakkorangaistusta.

Lähes kaikkien juhlavieraiden poistuttua tehtaaseen jäivät uhri, hänen ystävänsä sekä kaksi syytetyistä miehistä. Tuolloin miehet raiskasivat tytön uudelleen.

Seksuaaliseen hyväksikäyttöön liittyi syytteen mukaan myös uhkailua. Yksi syytetyistä miehistä uhkasi juhlien vieraita aseen kanssa sanoen, ettei heidän saa kertoa raiskauksesta mitään tai heidän perheilleen käy huonosti. Miestä syytetään raiskauksen lisäksi myös uhkauksesta.

Juhlien jälkeen mies otti yhteyttä useisiin juhlavieraisiin ja käski heitä olemaan kertomatta tapahtumista. Toimintansa takia miestä syytetään myös oikeudenkäynnin häiritsemisestä.

Raiskauksen päätekijä ja organisoija oli tytön entuudestaan tuntema mies. EPA/AOP

Mielenterveysongelmia

Uhri on syytteen mukaan kärsinyt vakavista mielenterveysongelmista joukkoraiskauksen jälkeen. Oikeudenkäyntiä varten on kuultu muun muassa tyttöä hoitaneita lääkäreitä. Alun perin raiskaus paljastui, kun tyttö kävi teon jälkeen lääkärissä tekemässä raskaustestin.

Todistusaineistona seksuaalisesta hyväksikäytöstä on myös tytön housuista löytyneet spermatahrat.

Syytetyt kuitenkin kiistävät teon eivätkä aio kommentoida sitä millään tavoin ennen oikeusistuimen päätöstä.

Oikeudenkäynnissä ovat tähän mennessä olleet äänessä syytetyt, uhri ja juhlien vieraat. Uhria kuultiin maanantaina. Hän kertoi epäilevänsä miesten laittaneen hänen juomaansa jotakin huumaavaa ainetta. Tyttö kertoi olonsa olleen hyvin sekava raiskauksen aikaan.

Yksi miehistä saapui oikeuteen naispuolisen seuralaisen kanssa. EPA/AOP

Raiskaus vai hyväksikäyttö?

Raiskaus - tai seksuaalinen hyväksikäyttö - on herättänyt suurta raivoa Barcelonan maakunnassa, sillä se on yhdistynyt espanjalaisten mielissä toiseen, Pamplonan härkäjuoksufestivaaleilla tapahtuneesee joukkoraiskaukseen. Vuonna 2016 ”Susilaumaksi” itseään kutsunut miesjoukko käytti hyväkseen 18-vuotiasta tyttöä kesken festivaalien ja kuvasi teon. Kukin mies sai teosta ensin yhdeksän vuoden vankeustuomion, mutta tuomiot kovennettiin myöhemmin 15 vuoteen.

Miesten saamat tuomiot suututtivat Espanjassa, sillä aluksi tuomio tuli seksuaalisesta hyväksikäytöstä, ei raiskauksesta. Oikeusistuimen mukaan teot eivät olleet raiskauksia, sillä niissä ei käytetty väkivaltaa tai pelottelua. Myöhemmin oikeusistuin katsoi tekojen olleen raiskauksia.

Tämä Espanjan lainsäädännön määritelmä on herättänyt keskustelua raiskauksen määritelmästä myös Manresan kohdalla. Manresa poikkeaa Pamplonan tapauksesta siten, että syytteen mukaan yksi syytetyistä miehistä uhkaili uhria ja juhlaan osallistuneita nuoria aseella. Näin oikeusistuin saattaa katsoa, että syytetty käytti teossa väkivaltaa.

Tuomio annettaneen syksyllä.

Juttua korjattu 8.7.2019. Alun perin ”Susilauman” jäsenet saivat yhdeksän vuoden vankeustuomiot, mutta niitä kovennettiin myöhemmin ja kukin miehistä sai 15 vuoden vankeustuomion.